
	Targed 1
	Sicrhewch fod yr hyn a ysgrifennwch â ffocws ar feirniadaeth yn hytrach nag ar ddisgrifio.   

Camau gweithredu: Rwyf wedi canolbwyntio ar sicrhau fy mod i ddim yn disgrifio beth ddwi’n darllen ond yn hytrach ei feirniadu ac edrych ar wahanol safbwyntiau.


	Targed 2
	Ystyriwch safbwyntiau gwahanol er mwyn cyfoethogi’ch ysgrifennu academaidd.   

Camau gweithredu: Rwyf wedi edrych ar wahanol safbwyntiau wrth ddarllen gwahanol lenyddiaeth yn enwedig beth mae gwahanol ddamcaniaethwyr yn dweud.


	Targed 3
	Ystyriwch frawl ddarllen eich gwaith yn ofalus er mwyn osgoi mân wallau.

Camau gweithredu: Rwyf wedi prawf ddarllen fy ngwaith yn ofalus ân ddefnyddio'r hyn a ddysgwyd yn y sesiynau ‘Llwybr Datblygu’r Gymraeg’.




Ysgrifennwch adolygiad llenyddiaeth ar ymchwil ymarferydd a elwir yn ‘astudiaeth wers’. Dylech hefyd ystyried, mewn modd beirniadol, effaith bosibl astudiaeth wers ar arfer ymarferydd mewn perthynas â thestun o’ch dewis.

[bookmark: cysill]Cyflwyniad
Dyluniwyd cwestiwn ymchwil ar gyfer yr Astudiaeth Gwers (AG) a fydd yn gwella fy arfer personol yn y dosbarth a fy ngwybodaeth pwnc yn gyffredinol. Fy nghwestiwn ymchwil oedd “Beth yw’r berthynas rhwng cwestiynu effeithiol a dysgu’r dysgwyr?”. Dewiswyd oherwydd y cysylltiad ag egwyddor bedagogaidd Donaldson (2015) sef dilyn egwyddorion asesu ar gyfer dysgu er mwyn godi safonau ac annog dysgwyr “uchelgeisiol, galluog sydd yn barod i ddysgu drwy gydol eu hoes” (Donaldson, 2015, t.31). Canolbwyntiwyd ar yr agwedd cwestiynu yn yr ymchwil er mwyn ddarganfod beth yw cwestiynu effeithiol a’i effaith ar ddysgu’r dysgwyr. Yn ogystal, gobeithiwyd cryfhau fy strategaethau addysgu yn y dosbarth.

Bwriedir cyflwyno cyd-destun yr ymchwil yn gyntaf a thrafodaf am wahanol agweddau o gwestiynu yn yr adolygiaeth llenyddiaeth. Nesaf, sonnir am y fethodoleg sydd ynghyd a dylunio a chynnal astudiaeth gwers. Cyn dod i gasgliad, trafodir am y materion moeseg sydd ynghlwm a chynnal ymchwil, a'r Ffurflen Foeseg a chwblhawyd. Yn olaf, adfyfyrir a gwerthusir ar yr hyn a darganfuwyd o’r ymchwil a ystyriwyd yr argymhellion wrth symud ymlaen yn y dyfodol. 

Cyd-destun yr ymchwil
Cynhaliwyd yr ymchwil mewn ysgol yn Sir Benfro a lleolir ar glan y môr. Mae 142 o ddisgyblion ar y gofrestr ac mae tua 12% o ddisgyblion yn gymwys i brydau ysgol am ddim (Estyn, 2019, tud.1). Mae tua 7% o ddisgyblion yn dod o gartrefi sy’n siarad Cymraeg ac ychydig iawn sydd o leiafrifoedd ethnig gefndiroedd ac mae'r ysgol wedi nodi bod tua 13% o'i disgyblion gydag anghenion dysgu (Estyn, 2019, tud.1). Caiff yr ymchwil i’w gynnal gyda grŵp o blant Cyfnod Allweddol 2 sef plant blwyddyn 5 er mwyn gweld sut mae cwestiynu effeithiol yn effeithio ar ei ymglymiad i’r wers.

Adolygiad Llenyddiaeth
Bwriedir yn yr adran hon adolygu’r llenyddiaeth ynghylch yr hyn sydd wedi cael ei ddweud eisoes am gwestiynu’n effeithiol yn y dosbarth a’r effaith a chafwyd ar ddysgu’r dysgwyr. Yn gyntaf trafodir y diffiniadau o gwestiynu ac ystyriwyd beth yw cwestiynu effeithiol. Yn olaf, bwriedir trafod sut mae cwestiynu’n effeithiol, a’r effaith mae hyn yn cael ar ddysgu’r dysgwyr. 

Mae cwestiynu yn ganolog i’r ymchwil, caiff cwestiynu ei chydnabod fel ffordd allweddol ar gyfer athrawon i ddarganfod yr hyn mae'r dysgwyr eisoes yn gwybod, ac adnabod bylchau gwybodaeth a dealltwriaeth sydd angen mynd i’r afael â hwy (Hall, 2016). Ar gyfartaledd, gofynna athrawon tua 300-400 o gwestiynau pob dydd (Vogler, 2008), ond gellir dadlau ni chaiff pob cwestiwn effaith cadarnhaol ar ddysgu’r dysgwyr. Diffiniwyd cwestiynu yn y dosbarth fel ciwiau cyfarwyddiadol sy'n cyfleu i’r dysgwyr yr elfennau i'w dysgu a chyfarwyddiadau ar gyfer yr hyn disgwylir i'w wneud a sut i fynd ati i'w wneud (Cotton,1988). Fodd bynnag, yn aml gellir cwestiynau gael ei ddefnyddio am y rheswm anghywir megis ar gyfer reoli’r dosbarth yn hytrach nag ysgogi’r meddwl (Arslan, 2006). Yn yr adolygiad ‘Great Teacher Toolkit’ nodir mai un o'r elfennau ar gyfer bod yn athro gwych yw ysgogi meddwl eu dysgwyr drwy ofyn cwestiynau (Coe, 2020). Pwysleisiwyd defnyddio cwestiynau er mwyn ennyn meddwl dysgwyr, cael ymatebion gan bob dysgwr, i ddehongli, cyfathrebu ac ymateb yn briodol (Coe, 2020).

Gellir ystyried cwestiynu fel un o’r elfennau asesu ffurfiannol mwyaf effeithiol (Black et al., 2003), gellir ei defnyddio i archwilio a datblygu ar wybodaeth flaenorol y dysgwyr (Black & Wiliam, 1998). Hefyd, galluoga athrawon i adnabod y camau nesaf ar gyfer y dysgwyr i gyflawni’r nod. Pwysleisia Llywodraeth Cymru (2010) mai cwestiynu yw'r grym y tu ôl i ddatblygu meddwl ac asesu ar gyfer dysgu yn y dosbarth (Llywodraeth Cymru, 2010). Atega Brualdi (1998) fe'u defnyddir cwestiynau i ganiatáu dysgwyr i fynegi eu meddyliau a chlywed esboniadau a gynigir gan eu cyfoedion, yn ogystal â chadw dysgwyr ar dasg yn y dosbarth. Awgrymir bod gan gwestiynu potensial i hwyluso’r dysgu a nodir ei fod yn un o’r dechneg addysgu bwysicaf sy’n cael ei defnyddio o fewn dosbarthiadau heddiw (Arslan, 2006). Fodd bynnag, credir fod gan gwestiynu'r potensial i ddiffodd dysgwyr os caiff ei wneud yn anghywir (Arslan, 2006).

Pwysleisir fod cwestiynau da yn arwain y dysgwyr ar daith lle cawn gydbwysedd rhwng cynnwys (pwy, beth a phryd) a phrosesu (sut a pham) (West Lothian Council, dyddiad anhysbys). Cefnogir y pwynt yma gyda’r pwysigrwydd cwestiynu effeithiol er mwyn cyfleu amgylchedd lle mae dysgwyr yn dyfnhau eu dealltwriaeth, datblygu eu dychymyg ac fe’u hanogir i ddatrys problemau (Arslan, 2006). Ystyrir cwestiynu effeithiol yn agwedd allweddol ar y broses addysgu a dysgu oherwydd mae’r mathau o gwestiynau a ofynnwn yn pennu lefel y meddwl a ddatblygwn (West Lothian Council, dyddiad anhysbys), yn ogystal, caniatawyd i ddysgwyr gyfansoddi ymatebion yn weithredol (Lombardi, 2019). Dadleuir bod cwestiynu heb eu cyfeirio yn y dosbarth yn dangos diffyg cynllunio ac aml yn arwain at ddysgwyr yn ateb dros ei gilydd a diffyg rheolaeth (Arslan, 2006). 

Codir sawl cryfder o gwestiynu’n effeithiol megis mae “cwestiynau o ansawdd uchel yn arwain at siarad o ansawdd uchel” (Llywodraeth Cymru, 2010, t.16), yn ogystal â hynny, mae’n annog dysgwyr i siarad a hwyluso’r rhyngweithiad llafar yn y dosbarth (Al-Zahrani & Al-Bargi, 2017). Fodd bynnag, nid yw’n dod heb ei gwendidau, awgrymir fod cwestiynau sydd wedi’i lunio’n wael yn effeithio ar y dysgu trwy greu dryswch, dychryn dysgwyr a chyfyngu ar feddwl creadigol (Tofade, Elsner, & Haines, 2013). Atega Wragg (2001) yn aml mae athrawon yn gofyn yr un math o gwestiynau, er enghraifft, cwestiynau caeedig, ac nid yw’n sbarduno meddyliau’r dysgwyr (Wragg, 2001).

Trafodir nesaf am strategaethau ar gyfer annog gwestiynu’n effeithiol yn y dosbarth. Noda Estyn (2018) bod cwestiynu disgyblion ar hap a darparu ‘amser aros’ priodol am ateb yn helpu datblygu annibyniaeth a gwydnwch disgyblion. Ychwanega bod athrawon sydd yn gwneud defnydd effeithiol o strategaethau cwestiynu yn galluogi eu disgyblion i ddatblygu eu medrau meddwl a datrys problemau (Estyn, 2018). Cefnogir Fries-Gaither (2008) bod ‘amser aros’ yn ffactor hollbwysig wrth gwestiynu a chredir fod cynyddu ‘amser aros’ yn cael effaith cadarnhaol, megis ymatebion hirach gan y dysgwyr, gwell cyflawniad a mwy o ryngweithio rhwng y dygwyr. Yn ogystal, mae ymchwil yn dangos os darperir 'amser aros' cyn gofyn am ateb mae’n arwain at well ymatebion gan y dysgwyr (Lombardi, 2019). Fodd bynnag, dadleir fod yn hollbwysig ni ddylai ‘amser aros’ fod yn fwy na deg eiliad gan fod disgyblion yn tueddu i golli ffocws (Sachdeva, 1996).

O safbwynt cynllunio cwestiynau effeithiol, cyfeirir llawer o ddogfennau at Dacsonomeg Bloom a’i nod yw cynorthwyo dilyniant mewn cwestiynau ac i sgaffald dysgwyr trwy’r hierarchaeth (Llywodraeth Cymru, 2010). Dywed London School of Management Education (2019) mae’r Dacsonomeg Bloom yn gwella meddwl gwybyddol uwch dysgwyr ar y wahanol lefelau o’r hierarchaeth. Credir bod meddwl gwybyddol uwch yn tueddu helpu gyda’r datblygiad a dealltwriaeth o gynnwys arall fel datrys problemau, llunio barn, gwerthuso a myfyrio (London School of Management Education, 2019). Fodd bynnag, dadleua Berger (2018) nid yw’r hierarchaeth yn cynrychioli’r ffordd yr ydym yn dysgu pethau yn gywir.

Awgrymir fod cyfuno defnydd o wahanol fathau o gwestiynau megis cwestiynau gwybyddol uwch ac is yn effeithiol yn y dosbarth (Freis-Gathier, 2008). Ychwanga Cotton (1988) bod cyfuniad o gwestiynau yn well na defnydd unigryw o'r naill neu'r llall. Cydnabydda Corley & Rauscher (2013) wrth i athrawon ofyn cwestiynau gwybyddol uwch a rhoi cyfleoedd i ddysgwyr ddatblygu esboniadau dwfn, mae dysgu yn cael ei wella ar draws wahanol feysydd.  Mae’n bwysig hybu dysgwyr i feddwl yn ddwfn wrth ymateb i gwestiynau a chreda Doherty (2017) nid yw athrawon yn defnyddio cwestiynau sydd yn hybu dysgu dwfn yn ddigon aml. Dadleua Freis-Gathier (2008) mai cwestiynau gwybyddol is sydd yn fwy buddiol i ddysgwyr ysgol gynradd a chredir bod yn effeithiol iddynt pan mai'r nod yw rhannu gwybodaeth ffeithiol a'i ymrwymo i'r cof.

Fel y nodwyd eisoes, defnyddiwyd cwestiynau gwybyddol uwch ar gyfer annog meddwl gwybyddol uwch gan y dygwyr, serch hynny, defnyddiwyd cwestiynau agored yn ogystal (Lombardi, 2019). Yn hytrach nag atebion rhagweladwy, mae cwestiynau agored yn ennyn mewnwelediad i syniadau newydd gan agor meddyliau’r dysgwyr yn ogystal â galluogi athrawon a dysgwyr i feithrin gwybodaeth ar y cyd (Responsive Classroom, 2007). Argymhellir fod cwestiynau agored yn gweithio orau i gynnwys dysgwyr mewn trafodaeth, trwy ddarparu cyfle iddynt i drafod a dadlau (Gregory, 2020). Mae cwestiynau agored yn ffordd effeithiol o herio dysgwyr a helpu athrawon i ddysgu mwy am y ffordd maent yn meddwl (Neely, 2019). Yn ogystal, maent yn annog ymatebion estynedig ac yn caniatáu i'r dysgwyr resymu, meddwl a myfyrio (Neely, 2019). Fodd bynnag, dadleua DeFranzo (2019) fod gofyn cwestiynau agored yn cymryd amser a darparu rheolaeth gyfyngedig dros hyd yr ymateb.

Caiff cwestiynu’n effeithiol effaith ar ddysgu’r dygwyr trwy weithredu fel sgaffald iddynt, yn ogystal â helpu dysgwyr i adeiladu ar feddwl, adeiladu ar gynnwys, gwirio gwybodaeth flaenorol, a datblygu myfyrio ar ddysgu (Myhill & Dunkin, 2007). Cysylltwyd hyn â damcaniaeth Vygotsky, a adeiladodd ar waith Piaget, wrth gyflwyno’r person arall mwy gwybodus ar gyfer symud disgyblion ymlaen trwy’r parth datblygiad procsimol (McLeod, 2019). Creda Vygotsky gall y person arall mwy gwybodus sgaffaldio dysgwyr er mwyn iddynt symud ymlaen a chyflawni pethau ni allant wneud yn annibynnol (McLeod, 2019). Yng nghyd-destun cwestiynu, wrth i athrawon gofyn cwestiynau, darparir sgaffald i’r dysgwyr i symud ymlaen ac i gyflawni pethau na oeddent yn gallu gwneud eisoes.

Eglura Schurr (2000) wrth gwestiynu’n effeithiol medrwch herio’r dysgwyr, ddarganfod eu syniadau, galluogir i gymryd risg, yn ogystal â’u hysgogi. Ategir fod gan gwestiynau llawer o ddibenion effeithiol megis gorfodi iddynt i wrando’n ofalus, darparu cyfleoedd iddynt i feddwl yn feirniadol a dadansoddi ei syniadau (Ramsey et al, 1990). Yn ogystal, darparir cyfleoedd i ganfod myfyrdod dysgwyr, annog dealltwriaeth ac ymgysylltiad dyfnach gan y dysgwyr (Al-Zahrani & Al-Bargi, 2017). Pwysleisia Black a Harrison (2004) gellir defnyddio cwestiynau effeithiol i asesu a deall yr hyn mae plant eisoes yn gwybod, ond i adnabod y camddealltwriaeth sydd gan rhai disgyblion er mwyn sicrhau bod y camau nesaf ar gyfer eu dysgu yn cael eu gweithredu. Cydnabuwyd wrth ddefnyddio cwestiynau effeithiol i adnabod a deall ble mae’r dysgwyr arni, caiff hyn effaith ar ddysgu’r dysgwyr wrth ddarparu gyda’r amcanion cywir.

I grynhoi, mae’n amlwg caiff cwestiynau effeithiol effaith ar ymlyniad a dysgu’r dysgwyr, yn ogystal sylweddolwyd ar y niferoedd o strategaethau cwestiynu sydd yn bodoli. Gwelwyd sut mae cwestiynu yn hanfodol wrth helpu dysgwyr i gaffael sgiliau sylfaenol, gwella’i sgiliau meddwl a’i dealltwriaeth i ddatrys problemau (Lombardi, 2019). Sylweddolwyd ar y diffyg ymchwil sy’n bodoli ar effaith cwestiynu ar ddysgu’r dysgwyr wrth ymchwilio i’r maes yma. Diddorol fydd weld sut buasai canfyddiadau’r AG yn gyd fynd a’r ymchwil sy’n bodoli eisoes.

Methodoleg
Nesaf trafodir am y fethodoleg sydd ynghlwm a’r ymchwil. Y fethodoleg a ddefnyddir yw Astudiaeth Gwers (AG), sy’n fath o ymchwil gweithredol a defnyddiwyd i gasglu data ansoddol. Caiff y data ansoddol i’w gasglu trwy nifer o offer ymchwilio er mwyn gael canlyniadau'n fwy dibynadwy (Better Thesis, dyddiad anhysbys). Er defnyddiwyd y dull AG i gynnal yr ymchwil, cydnabuwyd fod gwahanol ddulliau yn bodoli megis dull Mosaic. Diffinia Department for Education (2009) AG fel proses ddysgu broffesiynol sydd yn canolbwyntio ar y dysgu a'r cynnydd a wnaed gan ddisgyblion wrth i'w hathrawon ddatblygu technegau addysgeg a gynlluniwyd i wella agweddau penodol o’i addysgu.

Tarddwyd AG o Siapan yn wreiddiol ond erbyn hyn caiff ei defnyddio yn rhyngwladol. Fodd bynnag, dangoswyd llwyddiant a lefelau gweithredu amrywiol ers iddo gael ei ddwyn i sylw yn fyd-eang yn 1999 (Lewis & Perry, 2017). Allforiwyd y dull hwn wrth sylweddoli ar ei effaith gadarnhaol ar gynnydd disgyblion Siapan, gwelwyd ei llwyddiant yn glir ym mhob agwedd o fewn y canlyniadau’r profion PISA yn 2015 o’u gymharu â chanlyniadau’r Deyrnas Unedig (OECD, 2018). Erbyn hyn, ddefnyddiwyd y dull yn llwyddiannus yn y Deyrnas Unedig i wella technegau addysgu athrawon, chynnydd disgyblion ac i ddatblygu dulliau addysgeg (Department for Education, 2009). Dros y deng mlynedd diwethaf, mae AG wedi bod yn lledaenu'n gyflym mewn nifer o wledydd, a dangoswyd tystiolaeth maent yn gwella hyfforddiant a dysgu disgyblion (Cheng, dyddiad anhysbys). Gweler defnydd effeithiol o’r AG ar draws ysgolion yn yr Unol Daleithiau America, dangosir astudiaethau arbrofol ei effaith uniongyrchol ar ddysgu ac addysgu yn genedlaethol (Duez, 2018).

Awgrymwyd fod AG yn galluogi’r athrawon i weld ei disgyblion yng nghyd-destun naturiol a darparir cyfleoedd iddynt i rannu syniadau am ddulliau gweithredu newydd, yn enwedig wrth i newidiadau yn y cwricwlwm cenedlaethol cymryd lle (Doig & Groves, 2011). Rhoddir cyfle nid yn unig iddynt i wylio cynnwys newydd yn cael ei addysgu ond yn darparu cyfle iddynt drafod am y rhesymau tu ôl iddo (Doig & Groves, 2011). Amlyga Dudley (2014) bod AG yn helpu athrawon i adnabod y bylchau rhwng yr hyn yr oeddent wedi tybio oedd yn digwydd wrth i ddisgyblion dysgu a’r hyn sy’n digwydd mewn gwirionedd. Yn ogystal, helpwyd athrawon i ddeall sut i gynllunio dysgu sy'n cyfateb yn well i anghenion y disgyblion (Dudley, 2014). Fodd bynnag, heria Ogegbo, Gaigher, & Salagaram, (2019) bod sefydlu cydweithrediad diffuant ymhlith athrawon yn gallu fod yn anodd wrth gynnal AG oherwydd gorfodir iddynt i ddarparu beirniadaeth ac adborth ac o ganlyniad gellir achosi gwrthdaro a thensiwn. Yn ogystal â’i amserlenni addysgu gwahanol a’i chyfrifoldebau gwahanol gwelwyd yn anodd dod o hyd i amser i gyfarfod a thrafod yr AG (Ogegbo, Gaigher, & Salagaram, 2019).

Cydnabuwyd fod proses benodol wrth gynnal AG a argymhellwyd gan Dudley (dyddiad anhysbys), i ddechrau, dadansoddwyd y data cyfredol er mwyn penodi ffocws i’r AG. Nesaf, nodir fod angen casglu grŵp o athrawon sydd yn barod i gymryd rhan. Ar gyfer ein AG ni, cynlluniwyd fel pâr. Heriwyd fod tri athro yn gweithio’n dda i gael ystod eang o brofiadau addysgu (Dudley, 2014) a dylid anelu at gael cymysgedd o brofiadau addysgu (Department for Education, 2009). Ar ôl hynny, esboniwyd fod angen penderfynu ar grŵp ffocws, dylai hyn cynnwys tri disgybl a dylai pob disgybl gynrychioli grŵp o ddysgwyr yn y dosbarth (Dudley, dyddiad anhysbys). Nesaf, eglura Dudley (dyddiad anhysbys) fod angen cynllunio gwers ymchwil ar y cyd sydd yn datblygu ac yn astudio effaith y dechneg a phenderfynwyd. Cynlluniwyd gwers iaith gyda fy mhartner yn seiliedig ar helpu ni i ateb y cwestiwn ymchwil, gweler atodiad 1. Penderfynwyd cynnwys gwahanol strategaethau cwestiynu megis amser aros, cwestiynau agored a chwestiynau gwybyddol uwch (gan ddefnyddio tacsonomeg bloom) i weld ei effaith ar ymglymiad y dysgwyr. Disgwylir i'r plant ysgrifennu dyddiadur yn y wers, yna defnyddiwyd y strategaethau cwestiynu er mwyn dwyn i gof y dysgwyr, herio'i syniadau ac i adfyfyrio ar ei dysgu.

Y cam nesaf yn y broses yw addysgu ac arsylwi’r wers, wrth i un athro addysgu dylai’r gweddill arsylwi (Dudley, dyddiad anhysbys). Felly, o fewn ein par, mi fydd un yn addysgu’r wers a’r llall yn arsylwi’r wers, fodd bynnag, amlyga argymhellion Ho a Kane (2013) bod dau arsylwr yn fwy dibynadwy nag un oherwydd y gallant wirio a chadarnhau ei data gyfer cael darlun cyflawn. Yn ogystal, cydnabuwyd gan Price (2015) fod arsylwi gwers o fewn yr AG yn ddull anfeirniadol, nid yw’r athrawon yn beirniadu’r athro sydd yn addysgu, yn hytrach arsylwi i weld sut mae’r strategaethau a chynlluniwyd a datblygwyd fel tîm yn effeithio ar ddysgu’r dysgwyr. Ar ôl hynny, nodir fod angen adolygu’r wers a’i effaith ar y disgyblion trwy gynnal cyfweliad â’r grŵp ffocws (Dudley, dyddiad anhysbys), sicrheir caiff llais y plentyn ei chynnwys yn yr AG. Yn olaf, awgrymir fod angen myfyrio ar y profiad ac yna diwygio ac addasu’r wers ar gyfer ail ddechrau’r broses (Dudley, dyddiad anhysbys).

Seiliwyd yr astudiaeth ar dri phlentyn achos sef fy nghrŵp ffocws yn unol â dull AG a argymhellwyd gan Dudley (2014). Ystyriwyd galluoedd, oedran a rhyw'r plant wrth benderfynu ar grŵp ffocws, serch hynny, dewiswyd tri phlentyn a fydd yn cynrychioli pob grŵp gallu yn y dosbarth sef grŵp gallu is, canolig ac uwch, a gynghorwyd hyn gan Department for Education (2009) i gwmpasu'r amrywiaeth o alluoedd. Galluogwyd i weld sut mae cwestiynau yn effeithio ar ddysgu’r dysgwyr o wahanol alluoedd a gobeithiwyd gweld os ydy’r strategaethau cwestiynu yn herio’r plant ar y lefel cywir neu ydy ein disgwyliadau yn rhy isel neu uchel (Carpenter, 2020). Diddorol fydd weld sut mae’r wahanol strategaethau cwestiynu yn effeithio ar ymglymiad y grŵp ffocws yn ystod y wers.

Trafodir nesaf am y dulliau ymchwilio a ddefnyddir yn yr ymchwil, mae i bob un ei fanteision a’i anfanteision. Defnyddiwyd arsylwad strwythuredig oherwydd soniwyd fod yn ddull systematig a gynhwysfawr ar gyfer casglu data (Glazier, 1985). Cydnabuwyd fod gwahanol fathau o arsylwad megis arsylwi heb fod yn gyfranogwr ac arsylwi cyfranogol, serch hynny, benderfynwyd defnyddio arsylwad heb fod yn gyfranogwr. Mae arsylwad yn ddull defnyddio tu hwnt (Cohen, Manion & Morrison, 2007) ond nid yw’n dod heb ei chyfyngiadau megis problemau gyda sampl fach, anawsterau sicrhau anhysbysrwydd a diffyg rheolaeth mewn amgylchedd naturiol (Bailey, 1994). Yn ogystal, rhoddir cyfle i'r ymchwilydd arsylwi gan ganolbwyntio ar weithredoedd y cyfranogwyr yn unig (Macfarlan, 2020) a darparir cyfle i athrawon weld pethau yn eu cyd-destun naturiol a darparu astudiaeth fwy realistig (Llywodraeth Cymru, 2015). Ategir, gall yr ymchwilydd edrych yn uniongyrchol ar yr hyn sy'n digwydd yn hytrach na dibynnu ar gyfrifon ail-law (Cohen, Manion & Morrison, 2007). Fodd bynnag crybwylla Macfarlan (2015) gall presenoldeb yr ymchwilydd ddylanwadu ar weithredoedd y cyfranogwyr. Serch hynny, heriwyd gan Thomspon (2016) ni ddylai’r cyfranogwyr gweithredu’n rhy annaturiol oherwydd nid yw’r ymchwilydd yn cymryd rhan. Nodir fod arsylwad yn darparu cyfle i gasglu data di-eiriau (NFER, 2013) megis gweithredoedd corfforol, ymddygiad mynegiannol a phatrymau amserol (Cohen, Manion & Morrison, 2007). Ar ochr arall i’r geiniog, gellir dadlau fod dadansoddi canfyddiadau megis recordiadau clyweledol, yn gallu cymryd llawer o amser (Llywodraeth Cymru, 2015). 

Ar gyfer yr AG, defnyddiwyd gwahanol strategaethau cwestiynu yn y wers a disgwylir i’r arsylwr arsylwi ymglymiad y dysgwyr i’r wers wrth ymgorffori’r strategaethau. Ar gyfer arsylwi’r effaith, defnyddiwyd y raddfa Leuven (Leavers, 2005) a argymhellwyd gan Estyn (2018) i fesur ymglymiad dysgwyr i’r wers ac asesu lefel y dysgu, gweler atodiad 2. Dylai’r strategaeth cwestiynu cael ei nodi mewn modd strwythuredig fod y daflen wedi categoreiddio i benawdau penodol a dylid sgorio pob plentyn yn y grŵp ffocws gyda sgôr o 1 i 5 wrth arsylwi ei ymglymiad i’r strategaethau (Leavers, 2015). Atega oni bai bod disgyblion yn gweithredu ar y lefel 4 neu 5 oed, gall ei dysgu cael ei gyfyngu (Lewis, 2011).

Defnyddiwyd cyfweliad lled-strwythuredig gyda’r grŵp ffocws er mwyn casglu data o ansawdd uchel mewn cyd-destun cymdeithasol (Patton, 2002), i helpu mi ddeall agwedd benodol o safbwynt y cyfranogwyr (Khan & Manderson, (1992). Yn ogystal, hybwyd Donaldson (2015) pwysigrwydd o leisiau’r plant yn cael ei glywed o fewn pob agwedd o’i addysg. Felly, mae adlewyrchu’r syniadau a’r ethos o fewn y cwricwlwm newydd yn y dulliau casglu data i’r ymchwil yn hanfodol. Cyfwelwyd â’r cyfranogwyr gan ddefnyddio’r cwestiynau a gynlluniwyd yn flaenorol, gweler atodiad 3. Gobeithiwyd casglu data ansoddol trwy gynnwys cwestiynau allweddol i helpu archwilio meysydd gwahanol (Gill et al, 2008) a’r defnydd o iaith naturiol i ddod o hyd i wybodaeth (Cohen, Manion & Morrison, 2007). Cydnabuwyd fod ganddo’i fanteision a’i anfanteision, sonnir fod yn ddull hyblyg ar gyfer casglu data, galluoga i’r ymchwilydd rheoli trefn y cyfweliad wrth barhau i ddarparu lle i ddigymell, yn ogystal â phwyso am atebion cyflawn (Cohen, Manion & Morrison, 2007).  Safbwynt arall yw galluoga’r ymchwilydd i ystyried nid yn unig yr hyn a ddywedir gan y cyfranogwyr ond ei ystumiau, mynegiant wyneb a mathau eraill o gyfathrebu di-eiriau (Dilshad & Muhammad, 2013). Ar y llaw arall gall dadansoddi’r ddeialog a gynhyrchir gan y cyfweliad grŵp fod yn broses anodd a llafurus (Crowford, 1997). Atgyfnertha Llywodraeth Cymru (2015) fod cyfweliadau yn gallu cymryd llawer o amser a gall cael plant i gymryd rhan ynddo fod yn anodd (Ponizovsky-Bergelson et al, 2019).

Cydnabuwyd bod sawl model o adfyfyrio megis model Gibbs (1988), Schön (1978), Brookfield (1998) a model Kolb (1975) ond ar gyfer sicrhau cysondeb wrth adfyfyrio penderfynwyd mai’r model gorau i’w fabwysiadau at ddibenion yr ymchwiliad oedd model Gibbs (1988). Defnyddiwyd Cylch Myfyriol Gibbs (1988) i gasglu myfyrdodau oherwydd dyluniwyd i annog pobl i feddwl yn systematig am y profiadau a gafwyd a gorfodir iddynt i feddwl am y profiad yn fanylach, gan eu gwneud yn ymwybodol o'u gweithredoedd a gwella ei gallu i addasu eu hymddygiad (Mulder, 2018). Cynigwyd y model strwythur amlwg i ddilyn a darparir man cychwyn i’r rhai sy’n ansicr (University of Cambridge, 2020). Fodd bynnag, dadleuir gan Jasper (2013) nad yw’r model yn ystyried y sefyllfa o safbwyntiau eraill ac weithiau mae mewnwelediadau eraill yn ddefnyddiol. 

Ar ôl cynnal y wers a’r cyfweliad, adfyfyriwyd ar y profiad gan ddefnyddio taflen myfyrio, gweler atodiad 4. Seiliwyd model Gibbs (1998) ar theori Dewey sef dysgu trwy wneud a rhoddir pwyslais mawr ar fyfyrio a'i weld fel rhan bwysig o’r gylchred sy'n ein galluogi ni i ddysgu o’n brofiadau (Slesser et al, 2007-18). Creda Dewey lluniwyd gwybodaeth yn seiliedig ar brofiadau (Roberts, 2003) a awgryma y dylai myfyrio ar gyfer dysgu gynnwys adalw'r digwyddiad ac archwilio i pam aeth pethau'r ffordd y gwnaethant a pha gamau posibl y gellid eu cymryd i gael canlyniad gwahanol (Slesser et al, 2007-18). Atgyfnertha Piaget hyn yn ei damcaniaeth adeiladol gymdeithasol, a chreda fod pobl yn cynhyrchu gwybodaeth ac yn ffurfio ystyr yn seiliedig ar eu profiadau (McLeod, 2019). Felly wrth adfyfyrio gan ddefnyddio model Gibbs (1998) gorfodwyd i ddysgu a gwneud synnwyr o bethau ei hun (McLeod, 2019).

Yn olaf, trafodir sut bwriedir dadansoddi’r data ansoddol a gasglwyd. Wrth ddadansoddi, edrychwyd ar nodiadau’r arsylwad a’r trawsgrifiad o’r cyfweliad, a chodio'r data o dan themâu penodol wrth hefyd cysylltu â'r adolygiad llenyddiaeth. Yn ogystal â thrawsgrifio’r cyfweliad grŵp, bwriedir recordio’r arsylwad er mwyn ail ymweld, ag i weld os oes themâu tebyg yn ymddangos megis y ffordd mae gwahanol gwestiynau yn effeithio ar ymglymiad y dysgwyr. Yn ogystal, bwriedir triongli’r data wrth adfyfyrio ar y profiad wrth ystyried y data a gasglwyd o’r dulliau ymchwilio, yn ogystal â’r llenyddiaeth a darllenwyd. Rhodd hyn ddarlun cyflawn o’r data a gasglwyd yn ogystal â rhoi'r cyfle i gymharu â chroesi canfyddiadau (Salkind, 2010).

Materion Moeseg
Trafodir nesaf am y materion moeseg i’w ystyried wrth gynnal AG gweler yr atodiad 5 ar gyfer y ffurflen foeseg a chwblhawyd. Cydymffurfiwyd a Chod Ymddygiad ac Ymarfer Gorau ar gyfer Aelodau (2019) y Cyngor y Gweithlu Addysgu ar gyfer adnabod sut i ymddwyn yn foesegol wrth gynnal ymchwil. Cydnabuwyd pwysigrwydd derbyn caniatâd gan y cyfranogwyr ar ddechrau’r ymchwil yn ogystal â drwodd yr ymchwil, atgyfnertha British Educational Research Association (BERA) (2018) y dylai’r ymchwilydd derbyn caniatâd gwirfoddol parhaus gan y cyfranogwyr i ddangos ei fod yn deall a chytuno i'w cyfranogiad. Atega BERA (2018) y dylai plant sydd yn ddigon galluog i ffurfio barn gael yr hawl i fynegi eu barn ym mhob mater, yn gymesur â’u hoed a’u haeddfedrwydd (BERA, 2018). Wrth ystyried hynny, sicrhawyd bod llais y plentyn yn ganolog i’r ymchwil i ymgorffori elfennau o Gonfensiwn y Cenhedloedd Unedig a’r Hawliau’r Plentyn (CCUHP), defnyddiwyd erthygl 12 i sicrhau llais y plentyn (Comisiynydd Plant Cymru, 2020). Fodd bynnag, dadleuir Blackburn (2018) fod y gallu i blant i roi caniatâd nid yn unig yn dibynnu ar ei oedran ond hefyd ar ei lefel o allu, weithiau gall fod yn anodd cael caniatâd wrth blentyn (Blackburn, 2018). Wrth ystyried hynny, ofynnwyd am gydsyniad parhaus gan y cyfranogwyr trwy ddarparu cardiau cydsyniad sef rhai coch, ambr a gwyrdd, i’r cyfranogwyr ac yna gellir dangos y lliw priodol ar gyfer sut maent yn teimlo. 

Wrth gydymffurfio a Chod Ymarfer Moeseg ac Integredd Ymchwil Prifysgol y Gymru Y Drindod Dewi Sant (PCYDDS) (2017) gwelwyd pwysigrwydd derbyn cydsyniad gwybodus gan rieni os yw’r cyfranogwyr o dan 16 oed. Felly, anfonir ffurflen gwybodaeth a chydsynio i rieni/gwarchodwyr i gael ei chaniatâd ar gyfer gymryd rhan ac i recordio'r plant, gweler atodiad 6 a 7. Cydnabuwyd pwysigrwydd hawl y cyfranogwyr i dynnu allan ar unrhyw adeg, adleisiwyd gan BERA (2018) dylai ymchwilwyr gydnabod hawliau cyfranogwyr i dynnu'n ôl o'r ymchwil am unrhyw reswm ac ar unrhyw adeg a dylai’r cyfranogwyr gwybod am yr hawl hon.

Ystyriwyd pwysigrwydd moeseg wrth reoli a storio’r data ar gyfer yr ymchwil. Fel y gwelwyd yn y ffurflen foeseg wrth i mi gydymffurfio a’r Rheoliad Diogelu Data Cyffredinol (2019), sicrheir na fydd data yn cael ei chasglu heb bwrpas, hefyd fydd y data yn cael ei chadw’n ddiogel ac yn cael ei dinistrio ar ôl orffen yr ymchwil (Information Comminssioner’s Office, 2019). Wrth gasglu data ar gyfer yr astudiaeth, sicrhawyd fod pob darn o ddata yn ddienw er mwyn sicrhau cyfrinachedd ac anhysbysrwydd, yn hytrach, cyfeirir atynt fel cyfranogwr A, B a C. Cydnabuwyd â hawliau’r cyfranogwyr i breifatrwydd, a dylent bob tro ufuddhau i'w hawliau i gyfrinachedd ac anhysbysrwydd (BERA, 2018). Yn ogystal, ni ddylid ffugio unrhyw ddata na dweud celwydd wrth gasglu data (PCYDDS, 2017).  Nodwyd yng Nghod Ymarfer Moeseg ac Integredd Ymchwil PCYDDS (2017) y dylai data fod yn adnabyddadwy a chael eu storio mewn modd diogel, megis defnyddio dyfeisiau electronig sy’n cael eu hamddiffyn gan gyfrinair ac sy’n amgryptio’r data, hefyd, dylid osgoi defnyddio dyfeisiadau storio cludadwy (BERA, 2018). Atgyfnertha BERA (2018) dylai ymchwilwyr sicrhau bod data'n cael eu cadw'n ddiogel ac nad yw unrhyw ddata ar gyfer cyhoeddi yn torri cyfrinachedd ac anhysbysrwydd y cytunwyd â’r cyfranogwyr. Ar ôl gorffen yr ymchwil, sicrheir fod y data, recordiad o’r arsylwad, cyfweliad, a’r trawsgrifiad yn cael ei ddileu, atgyfnerthwyd y Rheoliad Diogelu Data Cyffredinol (2019) ni ddylai cadw'r data dim mwy nag sy'n angenrheidiol ar gyfer y diben penodedig hwnnw (Information Comminssioner’s Office, 2019).

Casgliad
Y brif neges a ddarganfuwyd o’r ymchwil yw caiff cwestiynau effeithiol effaith ar ddysgu’r dysgwyr. Gwelwyd sut fod darparu ‘amser aros’ i blant feddwl cyn ateb cwestiwn yn gwella ansawdd ei ymatebion, serch hynny, gall darparu gormod o amser colli ffocws y dysgwyr (Sachdeva, 1996). Hefyd, mae defnydd o gwestiynau agored a chwestiynau gwybyddol uwch yn gorfodi dysgwyr i feddwl yn ddyfnach ar gyfer ymatebion estynedig. Fodd bynnag, gwelwyd pwysigrwydd herio plant ar y lefel cywir wrth gwestiynu gan ddefnyddio’r Dacsonomeg Bloom, yn ogystal, dysgwyd fod cwestiynau sy’n rhy uchelgeisiol ar gyfer plant yn gallu effeithio ei hyder.

Yn olaf, adfyfyriwyd ar yr ymchwil a benderfynwyd ei gynnal i ddarganfod y berthynas rhwng cwestiynu effeithiol a dysgu’r dysgwyr. Astudiwyd yn feirniadol ar sut fyddai’r dulliau ymchwil yn cynhyrchu data dibynadwy, dilys, cynrychioliadol y gellir ei chyffredinoli. Ar gyfer sicrhau fy mod i’n cynhyrchu data dibynadwy, gellir treialu’r dull dros gyfres o wersi. Yn ogystal, ystyrir peilota’r cyfweliadau er mwyn profi'r cwestiynau ac i ymarfer cynnal cyfweliad (Abdul Majid et al, 2017). Argymhellwyd fod peilota cyfweliad yn helpu i nodi unrhyw gyfyngiadau o fewn dyluniad y cyfweliad (Abdul Majid et al, 2017). Defnyddiwyd amrywiaeth o ddulliau casglu data i wella hygrededd yr astudiaeth ymchwil (Salkind, 2010). Mae triongli’r data yn ffordd o sicrhau dilysrwydd wrth ymchwilio drwy ddefnyddio amrywiaeth o ddulliau i gasglu data ar yr un pwnc (Kurlkarni, 2013). I sicrhau data cynrychioladwy a gellir ei gyffredinoli ystyriwyd galluoedd a rhyw'r plant wrth benderfynu’r grŵp ffocws. Fodd bynnag, gan mai dim ond 3 disgybl a ddefnyddiwyd yn yr ymchwil ni ellir cyffredinoli’r data a gasglwyd. Felly, ystyrir defnyddio grŵp sampl yn fwy tro nesaf er mwyn i mi allu cyffredinoli’r data. Y mwyaf yw'r sampl, y mwyaf y gallwch gyffredinoli'r canlyniadau (Colorado State University, dyddiad anhysbys). Hefyd, gan mai un wers a ddefnyddiwyd ar gyfer yr astudiaeth, ni ellir cyffredinoli’r canfyddiadau, felly, ystyriwyd cynnal fwy nag un wers yn y dyfodol.

Mae AG yn ddull dilys ar gyfer ymchwilio (Dudley, 2014), serch hynny, weithiau gall effaith Hawthorne fod yn bresennol ac effeithio ar ddilysrwydd yr ymchwil. Credir fod cyfranogwyr weithiau yn newid ei ymddygiad o’r arferol oherwydd maent yn ymwybodol ei fod nhw’n cael ei arsylwi (McCambridge, Witton, & Elbourne, 2014). Yn ogystal â hynny, gan mai un arsylwr defnyddiwyd ar gyfer arsylwi’r wers, gellir dadlau caiff hyn effaith ar ddibynadwyedd yr ymchwil oherwydd ni allant wirio a chadarnhau'r data i gael darlun cyflawn (Allen, 2017).

Argymhellion
Datblygais lawer o sgiliau academaidd o’r ymchwil megis sgiliau ymchwil sydd yn gysylltiedig â safonau Statws Athro Cymwysedig (SAC) megis darllen ehangach a chanfyddiadau ymchwil (Llywodraeth Cymru, 2020), datblygwyd hyn trwy ymchwilio i AG ac effaith cwestiynu ar ddysgu’r dysgwyr. Disgwylir i athrawon ymchwilio’n barhaus wrth addysgu, o ddydd i ddydd mae athrawon yn ymchwilio i gael mewnwelediad ar elfen newydd ac yn darllen llenyddiaeth berthnasol cyn treialu a gweithredu’r elfen yn ei dosbarth nhw (Watson, dyddiad anhysbys). Datblygais fy ngwybodaeth bersonol i am gwestiynu wrth ymchwilio i strategaethau cwestiynu’n effeithiol a beth yw ei effaith ar ddysgu’r dysgwyr. Dysgais fod niferoedd o strategaethau cwestiynu ac mai gan bob un ei fanteision ac anfanteision. Gwelais sut mae darparu ‘amser aros’ yn effeithio ar ymglymiad dysgwyr i’r wers a sut mae cwestiynau gwybyddol uwch yn ysgogi sgiliau meddwl. Yn ogystal, datblygais fy ngwybodaeth bersonol am gynnal AG, dysgais fod proses penodol ar gyfer cynnal AG (Dudley, 2014). O gynllunio AG, dysgais fod y dull yn darparu cyfleoedd i athrawon i dreialu dulliau newydd a gweld pa effaith cafwyd (Doig & Groves, 2011). Pe bawn i’n cynnal AG eto, ystyriaf sut mae cwestiynu yn cael effaith ar ddysgu’r dysgwyr trwy gymharu ei ymatebion i wahanol gwestiynau yn ogystal â’i ymglymiad i’r wers.

Wrth symud ymlaen yn y dyfodol, defnyddiaf yr hyn a ddysgwyd ar fy mhrofiad addysgu proffesiynol olaf, trwy ymgorffori’r strategaethau cwestiynu megis cwestiynau agored a defnydd o ‘amser aros’ er mwyn datblygu sgiliau meddwl y dysgwyr ac i wella’i ymglymiad i’r wers. Wrth gynllunio fy ngwersi sicrhaf fy mod i’n cynnwys cwestiynau agored er mwyn annog ymatebion estynedig gan y dysgwyr (Neely, 2019) a chwestiynau gwybyddol uwch er mwyn ddatblygu sgiliau meddwl a datblygu esboniadau dwfn (Corley & Rauscher, 2013). Defnyddiaf Dacsonomeg Bloom ar gyfer cynllunio fy nghwestiynau ar gyfer fy ngwersi er mwyn hybu sgiliau meddwl y dysgwyr. Bwriadaf ymgorffori’r hyn a ddysgais o gynllunio AG er mwyn trawsffurfio fy arfer proffesiynol yn y dosbarth.

